朱陳嫁娶圖
作者：張侃
朝代：宋

paragraphs: 生男願封侯，嫁女在比隣。
此是古人言，最知天理真。
世遠人亦僞，嫁娶來城闉。
歲序罕聚首，浩渺不計春。
當其出門時，錯落車百輪。
笙簫填孔道，珠翠委泥塵。
堂開牡丹屏，盤橫水精鱗。
徒取眼前富，未問身後貧。
女嬌鮮禮法，薄夫貽所親。
民家女及嫁，擇對走踆踆。
一旦有其家，昕昏如主賓。
誰圖朱陳村，宜爲堯舜民。